Návrh na neudelenie štátneho súhlasu
 na pôsobenie súkromnej vysokej školy s názvom 
„Súkromná odborná vysoká škola COLUMBA v Štúrove“ 
 
1. Úvod
	
	Ministerstvo školstva Slovenskej republiky (ďalej len „ministerstvo školstva“) predkladá vláde Slovenskej republiky (ďalej len „vláde“) návrh na neudelenie štátneho súhlasu na pôsobenie súkromnej vysokej školy s názvom Súkromná odborná vysoká škola COLUMBA v Štúrove v súlade s § 47 ods. 7 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje/neudeľuje štátny súhlas na pôsobenie súkromnej vysokej školy v súlade s § 47 ods. 6, 7 a § 102 ods. 1 písm. c) zákona o vysokých školách.

2. Návrh

2.1. Návrh a odôvodnenie

	V súčasnosti pôsobí na území Slovenskej republiky päť súkromných vysokých škôl. Podľa zákona o vysokých školách o pôsobenie ako súkromná vysoká škola môže požiadať iba právnická osoba, ktorá je zriadená alebo založená na vzdelávanie a výskum. Po splnení  podmienok jej vláda SR udelí štátny súhlas na takéto pôsobenie.  

	Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) s názvom Súkromná odborná vysoká škola COLUMBA v Štúrove v súlade s § 47 zákona o vysokých školách podala na ministerstvo školstva 10. 1. 2005 právnická osoba COLUMBA, n. o. so sídlom  v Štúrove, ktorej štatutárnym orgánom je riaditeľ Ing. Ondrej Mokoš, má právnu formu neziskovej organizácie, je založená na vzdelávanie a výskum a je zaregistrovaná dňa 18. 2. 2004 rozhodnutím Krajského úradu v Nitre, Odboru vnútornej správy a živnostenského podnikania, oddelenia správneho pod číslom OVVS/NO-3/2004 ako nezisková organizácia poskytujúca všeobecne prospešné služby.   

	Po posúdení tejto žiadosti ministerstvom školstva si ministerstvo školstva dňa 14. januára  2005 vyžiadalo stanovisko k tejto žiadosti od Akreditačnej komisie v súlade s § 47 zákona o vysokých školách. Akreditačná komisia v súlade so zákonom o vysokých školách túto žiadosť posúdila na základe predložených podkladov (dlhodobý zámer, návrh študijného programu, materiálne, priestorové, informatické, a najmä personálne zabezpečenie, podklady o kvalifikácii učiteľov) a na svojom 17. zasadaní konanom v dňoch 6. – 8. 4. 2005 v Tatranských Zruboch po posúdení žiadosti podľa § 82 ods. 2 písm. e) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a v súlade s čl. 5 ods. 7 štatútu Akreditačnej komisie podľa uznesenia č. 17.3.2 „nesúhlasí s udelením štátneho súhlasu právnickej osobe COLUMBA, n. o. so sídlom v Štúrove  na pôsobenie ako súkromná vysoká škola s názvom „Súkromná odborná vysoká škola COLUMBA v Štúrove“ so sídlom v Štúrove. Zároveň sa vyjadrila, že toto odporúčanie sa opiera o skutočnosť, že Akreditačná komisia vydala nesúhlasné stanovisko k predloženému študijnému programu z týchto dôvodov: Nedostačujúce plánované personálne zabezpečenie študijného programu pedagógmi, ktorí majú pôsobiť na ustanovený týždenný pracovný čas na navrhovanej súkromnej vysokej škole.

Uvedená súkromná vysoká škola  teda  nie je spôsobilá poskytovať vysokoškolské vzdelávanie v predloženom študijnom programe „ekonomika a manažment podniku“ v  študijnom odbore ekonomika a manažment podniku. Predložené vnútorné predpisy aj vo väzbe na študijný  program a na žiadosť, ku ktorej a ku ktorému Akreditačná komisia vyjadrila negatívne stanovisko, nie sú v súlade so zákonom o vysokých školách. 

	Keďže sú splnené podmienky na neudelenie štátneho súhlasu podľa § 47 ods. 7 zákona o vysokých školách (Akreditačná komisia vydala nesúhlasné stanovisko k predloženému študijnému programu, návrhy vnútorných predpisov sú v rozpore so zákonom a s inými všeobecne záväznými právnymi predpismi), 

navrhuje ministerstvo školstva vláde neudeliť štátny súhlas

právnickej osobe COLUMBA, n. o. so sídlom v Štúrove, čiže uvedená právnická osoba nie je oprávnená pôsobiť ako súkromná vysoká škola s názvom Súkromná odborná vysoká škola COLUMBA v Štúrove. 

2.1.A. Hodnotiaca správa pracovnej skupiny a vyjadrenie žiadateľa k nej
	Dňa 17. 3. 2005 vypracovala pracovná skupina Akreditačnej komisie hodnotiacu správu vo veci štátneho súhlasu na pôsobenie uvedenej súkromnej vysokej školy a vo veci jej spôsobilosti uskutočňovať príslušný študijný program. V hodnotiacej správe sa konštatuje, že uvedená VŠ nemá dostatočný počet VŠ učiteľov na zabezpečenie študijného programu a nie je zabezpečená výučba jadra nosných predmetov profesormi a docentmi, garantka je t. č. prorektorkou a vedúcou katedry na VŠ hotelovej v Prahe a je orientovaná na marketing v cestovnom ruchu a v spise chýbajú aj niektoré dôležité predmety. Celkový záver je, že na základe posúdenia plnenia kritérií vysoká škola v čase akreditácie nespĺňa kritériá pri uplatňovaní spôsobilosti a neutvára dostačujúce predpoklady na udržanie spôsobilosti (nesplnené alebo čiastočne splnené kritériá: sledovateľská výskumná činnosť, informačné zabezpečenie, personálne zabezpečenie - počet VŠ učiteľov aj vo vzťahu k jadru nosných predmetov a predmetov pre štátne skúšky pre študijný program nie je primeraný počet kreditov pridelený záverečnej práci, atď.) Podľa informácie zo Sekretariátu AK sa žiadateľ k hodnotiacej správe nevyjadril. Poznámka: Podľa nariadenia vlády SR č. 104/2003 Z. z. o Akreditačnej komisii Akreditačná komisia posúdi podanú žiadosť a podklady podľa zákona a s prihliadnutím na vyjadrenie žiadateľa. Miera prihliadnutia je v plnej odbornej kompetencii komisie.   	

2.2. Charakteristika Súkromnej vysokej školy COLUMBA v Štúrove (ďalej len „SVŠC“)
2.2.1. Štúdium a absolventi

Študijný program,
ku ktorému sa vyjadrila Akreditačná komisia negatívne:
ekonomika a manažment podniku 
–	1. stupeň  - bakalársky študijný program  - denná forma a externá forma
v študijnom odbore ekonomika a manažment podniku 
Tento návrh predkladaný ministerstvom je spracovaný na základe pôvodne predložených podkladov (so stavom ku dňu predloženia žiadosti ministerstvu školstva.) 

Požiadavky na uchádzačov o štúdium na SVŠC a spôsob ich výberu
Základnou podmienkou prijatia na bakalárske štúdium je získanie úplného stredného vzdelania alebo úplného stredného odborného vzdelania s maturitnou skúškou. SVŠC zverejní najneskôr štyri mesiace pred posledným dňom na podanie prihlášok na štúdium vlastné „Zásady prijímacieho konania vysokoškolského štúdia“. V nich špecifikuje podrobnejší spôsob prijímania z pohľadu príslušného študijného programu a taktiež kritériá na odpustenie prijímacej skúšky. 

Štandardná dĺžka vysokoškolského štúdia v príslušnom študijnom programe, udeľovaný akademický titul 
1.	stupeň: Bakalársky študijný program – 3 roky– bakalár (skratka „Bc.“) 

Forma štúdia
Denná a externá.

Podmienky pre postup do ďalšej časti štúdia a skončenie štúdia 
Študijné programy sú koncipované na kreditovom systéme. Študent obdrží pridelené kredity za absolvované jednotky študijného programu. Študent musí ročne získať minimálne 60 kreditov. Podmienkou riadneho skončenia štúdia v bakalárskom študijnom programe je celkové získanie 180 kreditov. 

Predpokladaný počet prijímaných uchádzačov o štúdium
Vysoká škola plánuje prijať na štúdium v plánovanom bakalárskom študijnom programe 50 uchádzačov na dennú formu a 50 uchádzačov na externú formu štúdia. V prvom roku činnosti plánovala prijať len 60 študentov na externú formu štúdia.

Profil a uplatnenie absolventa študijného programu  
Absolvent študijného programu Ekonomika a manažment podniku získava základné poznatky z jednotlivých funkčných oblastí ekonomiky a manažmentu podniku a príbuzných vedných disciplín. Dokáže analyzovať bežné ekonomické javy a procesy v podniku a jeho okolí a prijímať aj primerane náročné manažérske rozhodnutia. Je spôsobilý riešiť úlohy na rôznych manažérskych funkciách na nižšom a strednom stupni riadenia podniku, a to najmä z oblastí kalkulácií, rozpočtov, manažmentu výroby, plánovania a organizovania podnikového procesu ako aj reagovať na potreby nových trhov. Má tiež znalosti z oblasti  národohospodárskych a podnikovo-hospodárskych disciplín, práva, medzinárodného obchodu, marketingu, financií, účtovníctva, matematiky, štatistiky a informatiky. Manažérske uplatnenie nájde najmä v malých a stredných podnikoch. Absolvent bude vedieť pracovať s podriadenými, nadriadenými a špecialistami iných profesií.

2.2.2.	Údaje o organizačnom, materiálnom, technickom, priestorovom, finančnom, informačnom a personálnom zabezpečení

Organizačné zabezpečenie 
Základná organizačná štruktúra organizačných zložiek, funkcií a orgánov – Bezfakultná vysoká škola. Správna rada, predseda správnej rady, rektor (rektorát – sekretariát rektora, administratívno-hospodárske oddelenie, študijné oddelenie), prorektor, vedúci katedier, akademická rada, disciplinárna komisia pre študentov. 

Pracoviská – 
- katedry: Katedra ekonomických predmetov, Katedra spoločenskovedných predmetov – môžu sa deliť na oddelenia 
- iné pracoviská 

Priestorové, technické, materiálne a informačné zabezpečenie 
V prípade udelenia štátneho súhlasu pôsobiť ako súkromná vysoká škola SVŠC bude vzdelávať v priestoroch Súkromnej obchodnej akadémie v Štúrove. Majiteľom uvedených školských priestorov je fyzická osoba, ktorá je zriaďovateľom Súkromnej obchodnej akadémie i COLUMBA n. o. v Štúrove.
Pre potreby vzdelávania SVŠC bude mať k dispozícii 9 klasických učební a 6 odborných učební. Všetky tieto priestory sú vybavené modernou audiovizuálnou a výpočtovou technikou. Tri odborné učebne sú vybavené modernou didaktickou technikou na vyučovanie cudzích jazykov. Ďalšie tri odborné učebne sú vybavené potrebným počtom osobných počítačov, ktoré sú zosieťované a pripojené na Internet.
V súčasnosti je k dispozícii 50 osobných počítačov a 2 ks dataprojektorov. Slúžia na vyučovacie účely a mimo vyučovania – prístup študentov a pedagógov na Internet, a na administratívne práce školy. Jedna z počítačových učební sa využíva ako multimediálna učebňa.
17 PC je model Intel Pentium 233 MMX s 1,2GB harddiskom a so zvukuvou kartou, 16 PC je model Intel Celeron 733MHz s 15GB harddiskom a zvukovou kartou, a 6 PC je model Comapq Evo D300v (5 žiackych staníc a 1 učiteľská stanica) (Intel Celeron 1,2 GHz) s 20GB harddiskom, zvukovou kartou a CD-rom, 1 PC je model Intel Celeron 2.2GHz s 20GB harddiskom a CD-napaľovačkou a 1 PC je model Intel Celeron 2.2GHz s 20GB harddiskom. Jeden počítač má aj grafický výstup „S-Video“ a je napojený na televízny prijímač pre ukážkové účely (multimediálne ukážky, napr. Hypertextový ekonomický slovník v slovenskom a maďarskom jazyku, ktorý je produktom žiakov SOA Štúrovo a pod.). Ďalším vybavením sú  2 ihličkové tlačiarne Epson Lx 300, atrametová tlačiareň HP640c, laserová tlačiareň Xerox 1210, laserová tlačiareň HP 1200, atramentová tlačiareň HP 1220 a scanner HP 2200 a HP 4P pre študentov a pedagógov. Ďalej počítač Intel Celeron 800MHz s dvomi 15GB harddiskami ako doménový server na súborové a tlačové služby a smerovanie, a počítač Compaq PriLint ML330 /Intel eleron 1,2GHz/, ktorý slúži ako brána do internetu, a zabezpečuje smerovanie, proxy služby www-služby, prijímanie pôšt, a DNS – služby. Na internet sme pripojení cez router CISCO a cez modem dodaný Slovenskými telekomunikáciami.
Uvedené priestory sú vybavené adekvátnym počtom sociálnych zariadení.
Nezisková organizácia COLUMBA, ktorá sa uchádza o udelenie štátneho súhlasu pôsobiť ako súkromná odborná vysoká škola I. stupňa má zabezpečený informačný systém /INTRANET/ s prepojením na Internet, ktorý je umiestnený v knižnici Súkromnej obchodnej akadémii, kde je zabezpečené také vybavenie počítačmi, aby mal každý študent k dispozícii prístup na uvedený systém. Medzi služby poskytované informačným systémom bude patriť aj prehľadávanie knižného fondu, zverejňovanie informácii o študijných programoch /sylaby predmetov, atď./ a organizačného zabezpečenia štúdia. Knižnica postupne poskytne všetkým účastníkom vzdelávania adekvátne služby. K vybaveniu knižnice patrí – skener, xerox, tlačiarne a pod.
Pre potreby vzdelávania je už v súčasnosti vytvorený knižný fond pozostávajúci z vyše 150 titulov najmä z odbornej domácej a zahraničnej ekonomickej literatúry a odborných časopisov. Ide o tituly vydané v slovenskom, českom, anglickom i nemeckom jazyku. Cieľom je dobudovať modernú digitálnu knižnicu na báze integrovaného digitálneho knižného systému, ktorý pokryje potreby účastníkov vzdelávania.
Finančné zabezpečenie 
Zabezpečenie financií pre činnosť SVŠC bude viaczdrojové, a to
1)	Hlavný zdroj
a)	školné	 - poplatky spojené so štúdiom, ktoré hradí každý prijatý uchádzač o štúdium na základe dvojstrannej zmluvy medzi školou a študentom v mesačných splátkach
b)	poplatky – spojené s organizáciou štúdia ako jednorázové poplatky

Výška školného a poplatkov sa určí vnútroškolským predpisom, ktorý bude obsahovať podrobné zásady financovania štúdia zo strany študentov.
Takto získané finančné prostriedky sa použijú na zabezpečenie riadnej prevádzky a na rozvoj samotnej školy.
2)	Iné zdroje
a)	z vlastnej podnikateľskej činnosti
b)	dotácie z prostriedkov štátneho rozpočtu -§ 91 ods. 2 a 3 zákona č. 131/2002    Z. z. o vysokých školách
c)	príspevky od sponzorov
d)	úverov od finančných inštitúcií – ak to bude nutné
Takto získané finančné prostriedky sa použijú na rozvoj vzdelávacieho procesu v samotnej škole.
3)	Hospodárenie 
SVŠC bude hospodáriť podľa zákona č. 213/1997 Z. z. o neziskových organizáciách poskytujúcich všeobecne prospešné služby v znení zákona č. 35/2002 Z. z.
	
Personálne zabezpečenie výučby
Prehľad profesorov a docentov, ich špecializácia a predmety, ktoré budú zabezpečovať (ostatní zamestnanci sú tiež v projekte uvedení)

Meno, priezvisko, titul	Špecializácia	Predmety	Vek	Stanovený prac. čas v %	Pracovný pomer	
Doc. Ing. 
Alžbeta  KIRÁĽOVÁ, CSc. 
garant študijného programu	prierezová a odvetvová ekonomika	marketing a manažment aj v AJ	44	
100 %	
interný	
Prof. Ing. 
Milan  RAJŇÁK, Dr.Sc.
spolugarant študijného odboru	prierezová a odvetvová ekonomika	kalkulácie a rozpočty podniku	66	
100 %	
interný	
Doc. Ing. Štefan  RAJT, PhD.	prierezová a odvetvová ekonomika	marketing	70	
100 %	
interný	
Doc. PhDr. 
Zoltán  POMŠÁR, PhD.	teória vyučovania	informatika	58	
75 %	
externý	
Doc. Ing. 
Ľudmila  ŠTUBŇOVÁ, PhD	riadenie a plánovanie	účtovníctvo, kalkulácie
a rozpočty	70	
100 %	
interný	
Doc. Ing. 
Vladimír  MIŠÍK, CSc.	prierezová a odvetvová ekonomika	podnikové hospodárstvo	73	
100 %	
interný	
Doc. Gábor Sörös, PhD	anglický jazyk a maďarský  jazyk	anglický jazyk a francúzsky jazyk	59	
100 %
	interný	

2.2.3. Dlhodobý zámer 
Hlavným cieľom súkromnej odbornej vysokej školy je nahradiť stredoškolské odborné pomaturitné kvalifikačné a pomaturitné špecializačné štúdium do jednej odbornej vysokoškolskej inštitúcie, kde sa otvorí neuniverzitný sektor odborného vysokoškolského vzdelávania s akcentom na aktivitu a zodpovednosť osobnosti, jej silu vytvoriť svoj progresívny spôsob bytia, ktorý sa zameriava na múdrosť a dobro v človeku a bude prispievať k trvalo udržiavanému rozvoju a zdokonaľovaniu spoločnosti. Vychádzajúc z programového vyhlásenia vlády v oblasti výchovy a vzdelávania dlhodobý zámer – program výchovy a vzdelávania SVŠC je potrebné za súčasných a predpokladaných podmienok prezentovať ako rámcový a otvorený dokument, prezentujúci základné smerovanie. Tento bude potrebné priebežne dopĺňať, spresňovať, upravovať  pri zachovaní základných cieľov. Bude musieť reagovať na nové sociálne a ekonomické podmienky na Slovensku, na nové trendy a výdobytky vedy a výskumu, najmä v  pedagogike, psychológii a manažmente. Príprava budúcich zamestnancov – manažérov bude nadväzovať na priemyselnú politiku Slovenskej republiky a jej koncepcie zamestnanosti.
Dlhodobý zámer výchovy a vzdelávania SVŠC ako neštátneho vysokoškolského vzdelávacieho zariadenia si vytyčuje za cieľ naznačiť nasmerovanie, aby sa činnosť všetkých učiteľov školy uberala /i keď sa deleguje autonómia v myslení a činnosti/ približne k rovnakým všeobecne i odborne normovaným cieľom. Zámerom je dosiahnuť, aby výsledky tejto práce boli konkurencie schopné, resp. postupne dosahovali nadštandard v oblasti vzdelávania v našej spoločnosti.
Cesty zabezpečenia vysokej kvality výchovy a vzdelávania:
Mierou dokonalosti, hodnotnosti, užitočnosti výchovy a vzdelávania je kvalita, ktorá bude patriť medzi kľúčové úlohy výchovy a vzdelávania na tunajšej škole. Preto je nevyhnutné:
1.	vytvoriť vlastnú koncepciu a stratégiu hodnotenia kvality vzdelávacieho procesu na škole a jeho výsledkov – vytvárať optimálne podmienky /personálne i materiálne/ pre tvorbu nástrojov hodnotenia kvality vzdelávania, najmä štandardov zameraných na zisťovanie kvality a efektívnosti vzdelávania.
2.	zabezpečiť permanentnú inováciu a kvalitu vzdelávania, podstatou tejto zásady je, že:
a)	kvalitu určuje zákazník – preto prvoradým záujmom školy, celého pedagogického zboru a jeho vedenia je poznať očakávania potreby a želania zákazníkov /vzdelávaných, i potencionálnych zamestnávateľov/ a to na základe permanentne získaných platných a spoľahlivých údajov a nie iba na základe intuície a skúseností vyučujúcich,
b)	oveľa účinnejšie je nedostatkom predchádzať, ako ich dodatočne naprávať, a preto je potrebné sústrediť sa na kvalitu vzdelávacieho procesu, na jeho optimálny priebeh pri používaní moderných vzdelávacích prostriedkov
3.	postupne vyvinúť nástroje na verifikáciu študijných výsledkov študentov v priebehu celého štúdia. Zverejňovaním  výsledkov tohto hodnotenia sa vytvorí konkurenčné prostredie s cieľom podnecovať študentov i vyučujúcich ku skvalitňovaniu vzdelávacieho procesu. 
2.2.4. Začiatok výučby
Predpokladal sa v akademickom roku 2005/2006.

3.	Záver

a.	Akreditačná komisia po posúdení žiadosti a podkladov uvedenej právnickej osoby na pôsobenie ako súkromná vysoká škola vydala nesúhlasné stanovisko k predloženému študijnému programu. 
b.	Návrhy vnútorných predpisov uvedenej súkromnej vysokej školy, ktoré podliehajú registrácii ministerstvom školstva, a ktoré na základe ich návrhov v žiadosti a v podkladoch predložených uvedenou právnickou osobou posúdilo ministerstvo školstva, nie sú v súlade so zákonom o vysokých školách.
 
Z vyššie uvedeného vyplýva, že bolo naplnené znenie § 47 ods. 7 zákona o vysokých školách. Preto Ministerstvo školstva SR odporúča vláde Slovenskej republiky neudeliť štátny súhlas právnickej osobe COLUMBA, n. o. v Štúrove na oprávnenie pôsobiť ako súkromná vysoká škola s názvom Súkromná vysoká škola COLUMBA v Štúrove.